Muutettu ehdotus EUROOPAN PARLAMENTIN JA NEUVOSTON PÄÄTÖKSEKSI lapsiin, nuoriin ja naisiin kohdistuvan väkivallan torjuntatoimenpiteitä ja siltä suojelemistoimenpiteitä koskevasta yhteisön toimintaohjelmasta (DAPHNE-ohjelma) (vuosille 2000-2004)

(komission EY:n perustamissopimuksen 250 (2) artiklan nojalla esittämä)

PERUSTELUT

1. Komissio antoi 20 päivänä toukokuuta 1998 tiedonannon lapsiin, nuoriin ja naisiin kohdistuvasta väkivallasta sekä teki ehdotuksen neuvoston päätökseksi tähän liittyvästä yhteisön keskipitkän aikavälin toimintaohjelmasta (DAPHNE-ohjelma) (2000-2004) (KOM/98/335 lopull.). Ehdotuksen oikeusperustana oli EY:n perustamissopimuksen 235 artikla.

2. Helmikuun 16 päivänä 1999 komissio muutti ehdotuksen oikeusperustan EY:n perustamissopimuksen 129 artiklaksi (kansanterveys). Oikeusperusta korvataan Amsterdamin sopimuksen 152 artiklalla 1 päivästä toukokuuta 1999.

3. Euroopan parlamentti teki ehdotukseen 36 tarkistusta yhteispäätösmenettelyn ensimmäisessä käsittelyssä 16 päivänä huhtikuuta. Komissio hyväksyy 16 näistä tarkistuksista kokonaan, neljä osittain ja kuusi lievin sanamuotoa koskevin muutoksin. Se hylkää muut 10 tarkistusta. Komissio muuttaa oikeusperustan tarkistusten mukaisesti.

Muutettu ehdotus EUROOPAN PARLAMENTIN JA NEUVOSTON PÄÄTÖKSEKSI lapsiin, nuoriin ja naisiin kohdistuvan väkivallan torjuntatoimenpiteitä ja siltä suojelemistoimenpiteitä koskevasta yhteisön toimintaohjelmasta (DAPHNE-ohjelma) (vuosille 2000-2004) - (ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 152 artiklan,

ottavat huomioon komission ehdotuksen, (1)

(1) EYVL C 89, 30.3.1999, s. 42.

ottavat huomioon talous- ja sosiaalikomitean lausunnon, (2)

(2) EYVL

ottavat huomioon alueiden komitean lausunnon, (3)

(3) EYVL

toimivat perustamissopimuksen 251 artiklassa tarkoitetun menettelyn mukaisesti,

sekä katsovat, että

1. kaikki lapsiin, nuoriin ja naisiin kohdistuva fyysinen, seksuaalinen ja henkinen väkivalta loukkaa heidän oikeuttaan elämään, turvallisuuteen, vapauteen, ihmisarvon tunnustamiseen sekä fyysiseen ja henkiseen koskemattomuuteen ja uhkaa vakavasti väkivallan uhrien fyysistä ja henkistä terveyttä, ja sen voidaan katsoa aiheuttavan vakavaa vahinkoa terveydelle,

2. väkivalta aiheuttaa vakavia välittömiä ja pitkäaikaisia vaikutuksia yksilöiden, perheiden ja yhteisöjen terveyden, psyykkisen ja sosiaalisen kehittymisen ja kyseessä olevien henkilöiden yhtäläisten mahdollisuuksien kannalta sekä suuria sosiaalisia ja taloudellisia kustannuksia koko yhteiskunnalle,

3. olisi otettava huomioon kaikkinaisen naisten syrjinnän poistamista koskeva yleissopimus vuodelta 1979, Yhdistyneiden kansakuntien yleissopimus lapsen oikeuksista vuodelta 1989, naisiin kohdistuvan väkivallan poistamista koskeva Wienin julistus vuodelta 1993, Pekingissä vuonna 1995 järjestetyssä IV naisten maailmankonferenssissa hyväksytty julistus ja toimintaohjelma, vuonna 1996 annettu Tukholman julistus sekä alaikäisten seksuaalista hyväksikäyttöä ja alaikäisillä käytävää kauppaa vastustava toimintaohjelma,

4. Euroopan parlamentti on ihmisillä käytävästä kaupasta 18 päivänä tammikuuta 1996 (4), alaikäisistä väkivallan uhreista 19 päivänä syyskuuta 1996 (5), toimenpiteistä alaikäisten suojelemiseksi Euroopan unionissa 12 päivänä joulukuuta 1996 (6), tarpeesta järjestää Euroopan unionin laajuinen kampanja naisiin kohdistuvan väkivallan täydellistä torjumista varten 16 päivänä syyskuuta 1997 (7) ja naisilla käytävästä kaupasta seksuaalista hyväksikäyttöä varten 16 päivänä joulukuuta 1997 (8) antamissaan päätöslauselmissa vedonnut komissioon, jotta tämä laatisi ja panisi täytäntöön toimintaohjelmia kyseisen väkivallan torjumiseksi,

(4) EYVL C 32, 5.2.1996, s. 88.

(5) EYVL C 320, 28.10.1996, s. 190.

(6) EYVL C 20, 20.1.1997, s. 170.

(7) EYVL C 304, 6.10.1997, s. 55.

(8) EYVL C 14, 19.1.1998, s. 39.

5. Maailman terveysjärjestön määritelmän mukaisesti terveys tarkoittaa täydellistä fyysistä, psyykkistä ja sosiaalista hyvinvointia eikä ainoastaan sitä, että ei ole sairas tai vammainen; EY:n perustamissopimuksen 3 artiklan p alakohdan mukaisesti yhteisön toimintaan sisältyy myötävaikuttaminen terveyden suojelun korkean tason saavuttamiseen,

6. kansanterveyden alan toimintakehyksestä 24 päivänä marraskuuta 1993 antamassaan tiedonannoss (9) (10) komissio totesi, että muun muassa henkilövahinkojen ehkäiseminen on tärkeä kansanterveyden alan toiminta-alue; tältä osin tehtiin 25 päivänä tammikuuta 1999 Euroopan parlamentin ja neuvoston päätös henkilövahinkojen ehkäisemistä koskevan yhteisön toimintaohjelman hyväksymisestä,

(9)

(10) KOM(93) 559 lopull.

7. ohjelma edistää osaltaan ihmisten terveyden korkeatasoista suojelua ja hyväksikäytön laajaa torjumista tukemalla naisiin, nuoriin ja lapsiin kohdistuvan väkivallan tuntemuksen ja sen syiden ymmärtämisen parantamista sekä väkivallasta tiedottamisen laajentamista ja kehittämällä yhteisön nykyisiä ohjelmia ja toimenpiteitä täydentäviä toimenpiteitä välttäen kuitenkin toiminnan turhaa päällekkäisyyttä ja ottaen huomioon asian fyysiset, henkiset ja sosiaaliset näkökohdat sekä korkean elämänlaadun,

8. naisiin, nuoriin ja lapsiin kohdistuvaan väkivaltaan liittyvä suora toiminta kuuluu pohjimmiltaan jäsenvaltioiden toimivallan piiriin joko kansallisella, alue- tai paikallistasolla,

9. yhteisö voi tuoda lisäarvoa jäsenvaltioissa toteutettavaan toimintaan naisiin, nuoriin ja lapsiin kohdistuvan väkivallan, väärinkäytön ja seksuaalisen hyväksikäytön torjumiseksi ja niiltä suojelemiseksi jakamalla ja vaihtamalla tietoa ja kokemuksia, edistämällä innovatiivista lähestymistapaa, vahvistamalla yhdessä toiminnan painopisteet, kehittämällä tarvittaessa verkostotoimintaa, valitsemalla Euroopan yhteisön laajuisia hankkeita sekä motivoimalla ja aktivoimalla kaikkia toiminnan osapuolia,

10. tästä ohjelmasta voidaan saada lisäarvoa niin, että määritetään parhaat toimintatavat ja edistetään niitä, tuetaan innovaatioita ja vaihdetaan asian kannalta merkityksellisiä kokemuksia jäsenvaltioissa toteutetuista toimista, mukaan lukien tietojen vaihto eri säädöksistä ja niiden avulla saavutetuista tuloksista,

11. perustamissopimuksen 5 artiklassa esitettyjen toissijaisuus- ja suhteellisuusperiaatteiden mukaisesti tämän toimenpide-ehdotuksen tavoitteet voidaan saavuttaa paremmin yhteisön tasolla; tässä päätöksessä säädetään ainoastaan niistä vähimmäisvaatimuksista, jotka ovat tarpeen halutun tavoitteen saavuttamiseksi,

12. on tarpeen edistää komission, jäsenvaltioiden, valtiosta riippumattomien järjestöjen ja erityisesti naisten ja lasten hyvinvoinnin ja elämänlaadun puolesta toimivien järjestöjen aktiivista kumppanuutta tällä alalla, ja tukea kaikkien asian kannalta merkityksellisten politiikkojen ja toimenpiteiden yhteisvaikutusta edistämällä valtiosta riippumattomien järjestöjen yhteistyötä alue- ja paikallisviranomaisten kanssa,

13. jotta ohjelman tavoitteet voitaisiin saavuttaa ja käyttää saatavilla olevia resursseja mahdollisimman tehokkaasti, ohjelman toiminta-alueet on määriteltävä huolellisesti valitsemalla ohjelmaan hankkeita, jotka tarjoavat muita enemmän lisäarvoa ja joissa testataan uusia mahdollisuuksia ja jaetaan niistä tietoa väkivallan torjumiseksi ja siltä suojelemiseksi monialaista lähentymistapaa käyttäen,

14. olisi edistettävä yhteistyötä asian kannalta merkityksellisillä aloilla ja kansanterveyden, koulutuksen ja kehitysyhteistyön alalla toimivien kansainvälisten järjestöjen, yhteisön ulkopuolisten maiden sekä kaikkien niiden kanssa, joiden voidaan olettaa osallistuvan väkivallan eri muotojen torjumiseen ja niiltä suojelemiseen,

15. olisi varauduttava siihen, että liittymistä edeltävässä vaiheessa olevat jäsenyyttä hakeneet maat pääsevät osallistumaan tähän ohjelmaan asianomaisissa sopimuksissa, erityisesti assosiaatiosopimuksissa ja niihin liittyvissä lisäpöytäkirjoissa määrättyjen edellytysten mukaisesti,

16. ohjelman painoarvon ja vaikutusten lisäämiseksi toimenpiteitä olisi arvioitava jatkuvasti kiinnittämällä erityistä huomiota niiden tehokkuuteen ja asetettujen tavoitteiden saavuttamiseen ja varauduttava tekemään tarvittavat muutokset,

17. ohjelman olisi oltava viisivuotinen, jotta olisi riittävästi aikaa toteuttaa toimenpiteitä asetettujen tavoitteiden saavuttamiseksi,

18. neuvoa-antavan komitean olisi avustettava komissiota tämän päätöksen soveltamisessa,

19. Euroopan parlamentti, neuvosto ja komissio tekivät 20 päivänä joulukuuta 1994 sopimuksen yhteistoimintatavasta Euroopan yhteisön perustamissopimuksen 251 artiklassa määrätyn menettelyn mukaisesti annettujen säädösten täytäntöönpanomenettelyssä,

20. tällä päätöksellä laaditaan rahoituskehys, joka on budjettivallan käyttäjän ensisijainen lähtökohta vuotuisen talousarviomenettelyn aikana 6 päivänä maaliskuuta 1995 annetun Euroopan parlamentin, neuvoston ja komission julistuksen 1 kohdassa tarkoitetussa merkityksessä, ja

21. ohjelman rahoituskehyksestä vuosiksi 2000-2004 päätetään sen jälkeen, kun uudet rahoitusnäkymät on vahvistettu,

OVAT PÄÄTTÄNEET SEURAAVAA:

1 artikla

Ohjelman perustaminen

1. Perustetaan lapsiin, nuoriin ja naisiin kohdistuvan väkivallan, väärinkäytön ja seksuaalisen hyväksikäytön torjuntatoimenpiteitä ja tällaiselta väkivallalta suojelemistoimenpiteitä koskeva yhteisön toimintaohjelma, jäljempänä 'ohjelma', joka alkaa 1 päivänä tammikuuta 2000 ja päättyy 31 päivänä joulukuuta 2004.

2. Ohjelman tavoitteena on osaltaan varmistaa väkivallan uhriksi joutuneiden ja väkivallan uhkaamien lasten, nuorten ja naisten tuki sekä fyysisen ja henkisen terveyden ja sosiaalisen hyvinvoinnin korkeatasoinen suojelu. Sen tavoitteena on myös lisätä yhteisön tasolla tietämystä ja asiantuntemusta - mukaan lukien tieto jäsenvaltioissa sovellettavista säädöksistä - lapsiin, nuoriin ja naisiin kohdistuvan väkivallan vaikutusten torjumisessa ja ennakoinnissa käytettävistä menetelmistä ja tekniikoista. Sen tavoitteena on lisäksi avustaa ja kannustaa tällä alalla toimivia valtiosta riippumattomia järjestöjä ja vapaaehtoisjärjestöjä.

3. Ohjelman mukaisesti toteutettavat toimenpiteet ja niiden erityistavoitteet esitetään liitteessä. Niitä ovat seuraavat:

(a) monialaisten verkostojen perustaminen, tietojen vaihto, toiminnan yhteensovittaminen ja yhteistyö Euroopan yhteisön tasolla

(b) yleisen tietoisuuden lisääminen sekä parhaiden toimintatapojen vaihto

(c) täydentävät toimet.

2 artikla

Täytäntöönpano

Komissio varmistaa 1 artiklan 3 kohdassa esitettyjen toimenpiteiden toteuttamisen kiinteässä yhteistyössä jäsenvaltioiden kanssa.

Komissio toimii yhteistyössä lapsiin, nuoriin ja naisiin kohdistuvan väkivallan torjunnan ja väkivallan uhrien suojelemisen ja kuntoutuksen alalla toimivien laitosten ja järjestöjen kanssa, erityisesti valtiosta riippumattomien järjestöjen ja vapaaehtoisjärjestöjen kanssa. Komissio edistää tällaisten valtioista riippumattomien järjestöjen sekä kansallisten, alueellisten ja paikallisten viranomaisten välistä yhteistyötä.

Komissio varmistaa, että näihin kahteen kohderyhmään eli naisiin ja lapsiin suhtaudutaan ohjelman täytäntöönpanossa tasapainoisesti.

3 artikla

Talousarvio

Viisivuotisen ohjelman (2000-2004) täytäntöönpanoon varatuksi rahoituskehykseksi vahvistetaan 25 miljoonaa euroa.

Budjettivallan käyttäjä vahvistaa vuotuiset määrärahat rahoitusnäkymien mukaisesti.

4 artikla

Johdonmukaisuus ja täydentävyys

Komissio varmistaa, että ohjelman mukaisesti toteutettavat yhteisön toimenpiteet ja muiden asian kannalta merkityksellisten yhteisön ohjelmien toimenpiteet ovat keskenään johdonmukaisia ja täydentävät toisiaan.

5 artikla

Komitea

Komissiota avustaa tämän päätöksen soveltamisessa neuvoa-antava komitea, joka muodostuu jäsenvaltioiden edustajista ja jonka puheenjohtajana on komission edustaja.

Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon.

2. Komitea laatii itse oman työjärjestyksensä.

6 artikla

Komitean tehtävät

1. Komitea avustaa komissiota 5 artiklassa säädettyä menettelyä noudattaen erityisesti asioissa, jotka koskevat

(a) ohjelmaan kuuluvien hankkeiden valintaa ja rahoitusta koskevia perusteita ja menettelyjä, ja

(b) seuranta- ja arviointimenettelyä.

2. Komission edustaja ilmoittaa komitealle säännöllisin väliajoin ohjelman yleisestä edistymisestä.

7 artikla

Kansainvälinen yhteistyö

Ohjelman täytäntöönpanon aikana edistetään yhteistyötä yhteisön ulkopuolisten maiden ja kansanterveyden, koulutuksen ja kehitysyhteistyön alalla toimivaltaisten kansainvälisten järjestöjen kanssa sekä sellaisten järjestöjen kanssa, jotka todennäköisesti osallistuvat väkivallan kaikkien muotojen torjumiseen ja niiltä suojelemiseen.

Ohjelmaan voivat osallistua EFTA- ja ETA-maat ETA-sopimuksessa vahvistettujen edellytysten mukaisesti. Ohjelmaan voivat osallistua myös Keski-Euroopan assosioituneet maat assosiaatiosopimuksissa tai niihin liittyvissä lisäpöytäkirjoissa määrättyjen yhteisön ohjelmiin osallistumista koskevien edellytysten mukaisesti. Kypros voi osallistua ohjelmaan lisämäärärahojen perusteella kyseisen maan kanssa sovittavien menettelyjen mukaisesti.

8 artikla

Seuranta ja arviointi

Pannessaan tämän päätöksen täytäntöön komissio toteuttaa tarvittavat toimenpiteet ohjelman seurannan ja jatkuvan arvioinnin varmistamiseksi ottaen huomioon 1 artiklassa ja liitteessä esitetyt yleis- ja erityistavoitteet.

Komissio toimittaa Euroopan parlamentille ja neuvostolle joka vuosi kertomuksia ohjelman edistymisestä. Ohjelman kolmantena toimintavuonna komissio esittää Euroopan parlamentille ja neuvostolle arviointikertomuksen.

Komissio toimittaa Euroopan parlamentille ja neuvostolle loppukertomuksen ohjelman päätyttyä.

Komissio sisällyttää edellä 2 ja 3 kohdassa mainittuihin kertomuksiin tiedot yhteisön rahoituksesta toiminnan eri aloilla ja 4 artiklassa tarkoitetusta toimenpiteiden keskinäisestä täydentävyydestä sekä arviointien tulokset. Komissio lähettää ne myös talous- ja sosiaalikomitealle ja alueiden komitealle.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

LIITE

ERITYISTAVOITTEET JA -TOIMENPITEET

I TOIMENPITEET, JOILLA PERUSTETAAN MONIALAISIA VERKOSTOJA JA VARMISTETAAN TIETOJEN VAIHTO, TOIMINNAN YHTEENSOVITTAMINEN JA YHTEISTYÖ EUROOPAN YHTEISÖN TASOLLA

Tavoite: Tuetaan ja kannustetaan valtiosta riippumattomia järjestöjä ja vapaaehtoisjärjestöjä toimimaan yhteistyössä keskenään ja alalla toimivien eri julkisten viranomaisten kanssa.

1. Tuetaan eri jäsenvaltioiden ja ohjelmaan osallistuvien hakijamaiden valtiosta riippumattomia järjestöjä ja vapaaehtoisjärjestöjä käsittävien monialaisten verkostojen perustamista ja tehostamista koordinoinnin ja yhteistyön varmistamiseksi ja jotta helpotettaisiin jäsenvaltioissa toteutetuista toimenpiteistä saatujen tietojen ja kokemusten vaihtoa.

2. Edistetään ja tuetaan jäsenvaltioiden ja ohjelmaan osallistuvien hakijamaiden valtiosta riippumattomien järjestöjen ja kyseisten kansallisten, alueellisten ja paikallisten viranomaisten välistä yhteistyötä toisen osapuolen tehtävien tuntemuksen ja ymmärtämyksen parantamiseksi ja jäsenvaltioissa toteutetuista toimenpiteistä, erityisesti innovatiivisista pilottihankkeista, saatujen asian kannalta merkityksellisten tietojen ja kokemusten vaihtamiseksi.

Verkostoissa toteutetaan erityisesti väkivaltaongelmien ratkaisemista koskevaa toimintaa seuraavasti:

(1) määritellään väkivallan eri muodot ja arvioidaan väkivallan syitä ja sen seurauksia fyysiselle ja psyykkiselle terveydelle ja sosiaaliselle hyvinvoinnille

(2) arvioidaan väkivallan ja seksuaalisen hyväksikäytön torjumiseksi ja uhrien kuntouttamisen tukemiseksi tarvittavien toimenpiteiden muotoja ja tehokkuutta sekä rangaistustoimien tehokkuutta

(3) edistetään tämän ongelman ratkaisemiseksi tarvittavia toimia sekä kansainvälisellä että kansallisella tasolla.

II TOIMENPITEET YLEISEN TIETOISUUDEN PARANTAMISEKSI JA PARHAIDEN TOIMINTATAPOJEN VAIHTAMISEKSI

Tavoite: Parannetaan yleistä tietoisuutta lapsiin, nuoriin ja naisiin kohdistuvasta väkivallasta, mukaan lukien ihmiskauppa seksuaalista hyväksikäyttöä varten, seksuaalinen hyväksikäyttö kaupallisia tarkoituksia varten ja muu seksuaalinen väärinkäyttö, sekä sen torjumisesta ja siltä suojelemisesta ja edistetään parhaiden toimintatapojen vaihtoa.

3. Edistetään kansalaisten ja erityisesti lasten ja nuorten, opettajien sekä muiden asianomaisten tahojen keskuudessa tiedotuskampanjoita, pilottihankkeita ja valistushankkeita, jotka koskevat mahdollisia väkivallan riskejä ja keinoja välttää niitä.

4. Kehitetään EU:n tasolla toimiva tiedotuskeskus, joka avustaa valtiosta riippumattomia järjestöjä sekä julkisia organisaatioita ja tiedottaa niille hallitusten, valtiosta riippumattomien järjestöjen sekä yliopistojen ja korkeakoulujen kokoamista väkivaltaa, sen torjumista ja uhrien kuntouttamista koskevista julkisista tiedoista sekä toimittaa niille tietoja EY:n avustuksella toteutettavista asiaan liittyvistä toimenpiteistä ja ohjelmista. Tämän ansiosta tiedot voidaan liittää henkilövahinkojen ehkäisemistä koskevaan ohjelmaan kuuluvaan kansanterveyden tietojärjestelmään sekä muihin asianmukaisiin tietojärjestelmiin.

5. Perustetaan tutkimusohjelmia, joissa keskitytään väkivallan ja seksuaalisen hyväksikäytön sekä niiden torjuntakeinojen tutkimiseen. Tutkimusohjelmien tavoitteena on muun muassa määritellä tehokkaimmat väkivallan torjuntamenetelmät ja menetelmät siltä suojelemiseksi sekä tutkia sen yhteiskunnallisia ja taloudellisia kustannuksia.

6. Edistetään ja vaihdetaan yhteisön tasolla tietoa parhaista toimintatavoista väkivallan uhkaamien lasten, nuorten ja naisten tukemiseksi ja suojelemiseksi kiinnittämällä erityistä huomiota seuraaviin alueisiin:

- ennaltaehkäisy (yleinen tai erityisiin riskiryhmiin suunnattu)

- uhrien suojelu ja tukeminen (psykologinen ja lääketieteellinen apu, koulutus ja kotouttaminen työ- ja yhteiskuntaelämään)

- käytännöt ja keinot väkivallan uhriksi joutuneen lapsen, nuoren tai naisen edun takaamiseksi.

7. Kannustetaan sellaisten toimenpiteiden käyttöönottoa, joilla saadaan aikaan se, että viranomaisille ilmoitetaan useammin naisiin, lapsiin ja nuoriin kohdistuvasta väkivallasta sekä seksuaalista hyväksikäyttöä varten tapahtuvan, naisilla käytävän kaupan eri muodoista.

III TÄYDENTÄVÄT TOIMET

Lisäksi ohjelmasta rahoitetaan välittömästi ja olennaisena osana toimenpiteiden toteuttamiseen liittyviä tutkimuksia, asiantuntijakokouksia, seminaareja, tiedotushankkeita ja julkaisuja sekä teknisen ja hallinnollisen avustustoiminnan kustannuksia; toimista on oltava hyötyä sekä komissiolle että toiminnan edunsaajille eivätkä ne saa kuulua pysyviin julkisiin palveluihin; toimien on liityttävä ohjelman tai hankkeen määrittelyyn, valmisteluun, johtamiseen, seurantaan, tarkastukseen ja valvontaan.